Ritratt: Arkivji  Din tar-ritratt mhi ħadd ħlief l-attriċi Marisa Calleja Zahra li llum tagħlaq 58 sena. Marisa twieldet f'Santa Luċija fis-6 ta' Jannar tal-1964. Wara bdiet tgħix f'Ħal Tarxien. Marisa ilha attiva fid-drama minn żmien l-iskola meta f'dak iż-żmien kienet tieħu sehem f'bosta plays u musicals bħal Paint Your Wagon u Annie. Hija ħadet sehem ukoll f'bosta drammi tal-Ġimgħa l-Kbira f'Ħal Tarxien u anke re-enactments. Marisa waqfet mid-drama għal xi żmien u kien meta għalqet l-40 sena li reġgħet bdiet tieħu sehem fi produzzjonijiet bħal La Farfalla, D.R.E.A.M.S, Żafira, Emilja, Katrina, F'Ġieħ L-Imħabba, Sorelle u riċentement Noli li qed tixxandar nhar ta' Tnejn fid-8.50pm fuq TVM. Waqt li kienet qed taħdem f'Emilja, Marisa saret taf li kellha kanċer f'sidirha u spiċċat ħadmet kważi x-xeni kollha bil-parrokka. Marisa ħadmet ukoll f'bosta produzzjonijiet teatrali, li jinkludu It-Tieni Ċans, Il-Kunjata, Ejja Tabib Għax Għandi t-Taqlih, u l-panto Peter Pan. Ritratt: Rikordja Marisa timmuddella wkoll u f'Novembru rebħet it-titlu tan-Nanna tas-Sena u kif ukoll it-titlu Best Personality waqt konkors organizzat minn Ivan Gaffiero. F'Novembru li għadda: L-attriċi Marisa Calleja Zahra tirbaħ in-Nanna tas-Sena Marisa hi miżżewġa b'zewgt itfal u hija n-nanna ta' tnejn. Tħobb tidħaq u ddaħħaq. Tħobb ukoll il-baħar, in-natura u dak kollu li hu sabiħ. X'inhi l-ikbar xewqa li Marisa għandha? "Nixtieq insir sinjura biex ngħin lin-nies fil-bżonn," ikkummentat Marisa ma' newsbook.com.mt. Marisa qaltilna wkoll li "l-ħajja sabiħa. Għixha sew u ibża' għaliha". Nawguraw lil Marisa l-isbaħ xewqat f'għeluq sninha.